OʻZBEKISTON RESPUBLIKASI VAZIRLAR MAHKAMASI HUZURIDAGI PAXTA LOYIhASINI AMALGA OShIRISh AGENTLIGI TOʻGʻRISIDAGI NIZOMNI TASDIQLASh HAQIDA
(resolution, 2021-02-22)

Vazirlar Mahkamasi qaror qiladi: Vazirlar Mahkamasi huzuridagi Paxta loyihasini amalga oshirish agentligi toʻgʻrisidagi ilova qilinayotgan nizom tasdiqlansin. 1. Paxta loyihasini amalga oshirish agentligi (bundan keyin “Agentlik” deb ataladi) Oʻzbekiston Respublikasi Vazirlar Mahkamasining “Oʻzbekiston Respublikasi bilan Xalqaro tiklanish va taraqqiyot banki oʻrtasida tuzilgan Zayom toʻgʻrisidagi bitim doirasida Paxtachilikni takomillashtirish loyihasini amalga oshirish haqida” 1995-yil 31-oktabrdagi 421-son qaroriga muvofiq tashkil etilgan, u mustaqil yuridik shaxs hisoblanadi va maqomiga koʻra Vazirlar Mahkamasi huzuridagi Bosh boshqarmaga tenglashtiriladi. 2. Agentlik oʻz faoliyatida Oʻzbekiston Respublikasi qonunlariga, Oʻzbekiston Respublikasi Oliy Majlisining boshqa qarorlari va hujjatlariga, Oʻzbekiston Respublikasi Prezidenti farmonlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, shuningdek, Zayom toʻgʻrisidagi bitimda nazarda tutilgan shartlarga amal qiladi. Mazkur Nizom bilan Zayom toʻgʻrisidagi bitim shartlari oʻrtasida qarama-qarshiliklar paydo boʻlgan hollarda bitim shartlari ustunlikka ega boʻladi. 3. Agentlik Oʻzbekiston Respublikasi Davlat gerbi tasvirlangan va oʻz nomi oʻzbek tilida yozilgan muhrga ega boʻladi. Agentlikning manzili: Oʻzbekiston Respublikasi, 700017, Toshkent shahri, H. Sulaymonova koʻchasi, 29-uy. 4. Quyidagilar Agentlikning asosiy vazifalari hisoblanadi: paxta loyihasini amalga oshiruvchi vazirliklar va idoralarning faoliyatini muvofiqlashtirish; loyiha doirasida operatsiyalar boʻyicha uzoq muddatli strategiyani ishlab chiqish va Xalqaro tiklanish va taraqqiyot banki bilan kelishib olish va mazkur strategiyalarni joriy etish yuzasidan barcha zarur choralarni amalga oshirish; loyihaning barcha komponentlarini joriy etish boʻyicha ishchi va biznes-rejalarni, shuningdek, barcha loyihalar boʻyicha integratsiya qilingan umumiy rejani tayyorlash va Xalqaro tiklanish va taraqqiyot banki bilan kelishib olish; kichik loyihalarni amalga oshiruvchi barcha boʻlimlarni institutsional kuchaytirishga qaratilgan choralarni ishlab chiqish va joriy etish; xususiy urugʻchilik korporatsiyalarini shakllantirishda koʻmaklashish, mavjud urugʻchilik xoʻjaliklarini xususiylashtirishga oid takliflar ishlab chiqish; Zayom toʻgʻrisidagi bitimga muvofiq loyihani joriy etuvchi loyiha qatnashchilariga konsultativ yordam koʻrsatishni taʼminlash va ularni Xalqaro tiklanish va taraqqiyot banki talablariga muvofiq hisobga olish va hisobotning mavjud shakllari, shuningdek, ular bilan kelishib olish tadbirlari bilan tanishtirish; ishlab chiqarishni tashkil etish, paxta loyihasini boshqarish va amalga oshirish masalalari boʻyicha loyiha qatnashchilari boʻlgan mutaxassislarning malakalarini oshirish chora-tadbirlarini tashkil etish; paxta loyihasi doirasida asbob-uskunalar xarid qilish, ularni yetkazib berish va boshqa masalalar yuzasidan maʼlumotlarning axborot negizini shakllantirish va joriy etish; loyiha qatnashchilari va Xalqaro tiklanish va taraqqiyot banki oʻrtasida zarur hujjatlarni va axborotlar almashishni tashkil etish; loyihani amalga oshirish uchun ajratiladigan budjet va zayom mablagʻlaridan samarali foydalanishni taʼminlash; kichik loyihalarni amalga oshiruvchi vazirliklar va idoralar shuningdek, urugʻchilik xoʻjaliklari uchun yordamchi zayom bitimlari doirasida mablagʻ bilan taʼminlashga berilgan talabnomalarni tahlil qilish; zayom mablagʻlaridan foydalanish va ularni Xalqaro tiklanish va taraqqiyot bankida ifodalash uchun berilgan talabnomalarni tahlil qilish; loyihani amalga oshirishning borishini tahlil qilishda Xalqaro tiklanish va taraqqiyot banki missiyalariga koʻmaklashish va tegishli moliya hisobotlarini Xalqaro tiklanish va taraqqiyot bankiga taqdim etish; loyihani amalga oshirishning borishini muntazam ravishda kuzatib turish va boʻlishi mumkin boʻlgan chetga chiqishlarni tuzatish yuzasidan zarur chora-tadbirlarni amalga oshirish; Oʻzbekiston Respublikasi Vazirlar Mahkamasiga hamda Xalqaro tiklanish va taraqqiyot bankiga taqdim etish uchun loyihani joriy etishni tugallash toʻgʻrisidagi oxirgi hisobotni tayyorlash; Xalqaro tiklanish va taraqqiyot banki bilan hamkorlik qilish doirasida agrosanoat kompleksining boshqa investitsiya loyihalarini ishlab chiqish. 5. Agentlik quyidagi huquqlarga egadir: banklarda hisob-kitob va valyuta hisoblarini ochish; loyihani amalga oshirish uchun ajratiladigan budjet va zayom mablagʻlariga egalik qilish; Xalqaro tiklanish va taraqqiyot banki qoidalari hamda tadbirlariga muvofiq mutaxassislarni, shu jumladan, xorijiy mutaxassislarni yollash; loyiha doirasida tashqi iqtisodiy faoliyatni amalga oshirish; amaldagi qonunchilik asosida loyihani amalga oshirish bilan bogʻliq masalalar yuzasidan respublika mutaxassislarini xizmat safariga (shu jumladan, chet ellarga) joʻnatish. 6. Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod qilinadigan bosh direktor va uning oʻrinbosari Agentlik rahbarlari hisoblanadilar. 7. Agentlik Bosh direktori: paxta loyihasi bajarilishiga qaratilgan, oʻz vakolatiga kiruvchi masalalar yuzasidan buyruqlar, farmoyishlar, yoʻriqnomalar va boshqa normativ hujjatlar chiqaradi; Oʻzbekiston Respublikasining qonunchilik va normativ hujjatlarining, shuningdek, oʻz qarorlarining Agentlik mutaxassislari tomonidan qanday bajarilayotganligini nazorat qilishni taʼminlaydi; Agentlik oʻz vakolatiga kiritilgan masalalar yuzasidan barcha respublika va xalqaro tashkilotlarda ishonch qogʻozisiz vakillik qiladi; shtat jadvalini va lavozim yoʻriqnomalarini tasdiqlaydi, lavozim maoshlariga qoʻshimchalar belgilaydi, Bosh direktor oʻrinbosari vazifalarini, Agentlik apparati xodimlarini mukofotlash tartibini aniqlaydi; Agentlik ishiga rahbarlik qiladi, xodimlarni ishga qabul qiladi va ishdan boʻshatadi, Agentlikka yuklangan vazifalarning bajarilishi uchun shaxsan javob beradi; Agentlikka ajratilgan mablagʻlarga belgilangan tartibda, berilgan vakolatlar doirasida egalik qiladi. 8. Agentlik Oʻzbekiston Respublikasi qonunchiligiga muvofiq tezkor, buxgalterlik hisobi va statistika hisobotini amalga oshiradi. 9. Agentlik loyihaga jalb qilingan tashkilotlarda Oʻzbekiston Respublikasining amaldagi qonunchiligiga muvofiq loyiha doirasida budjet, zayom mablagʻlari va yordamchi zayomlardan foydalanish yuzasidan auditorlik tekshiruvlarini tashkil etadi. Tekshiruvlar natijalari Vazirlar Mahkamasiga va Xalqaro tiklanish va taraqqiyot bankiga taqdim etiladi. 10. Agentlik loyihaga muvofiq ajratiladigan budjet va zayom mablagʻlarini taqsimlash hamda qayta taqsimlash uchun masʼul hisoblanadi. Agentlik alohida mol-mulkka va mustaqil balansga ega boʻladi. 11. Agentlik Oʻzbekiston Respublikasi Vazirlar Mahkamasiga hisob beradi. 12. Agentlik Oʻzbekiston Respublikasi qonunchiligiga muvofiq oʻz mol-mulki va fondi uchun hisob beradi va javobgardir. 13. Agentlik faoliyatini tugatish belgilangan tartibda Oʻzbekiston Respublikasining amaldagi qonunchiligida nazarda tutilgan hollarda Vazirlar Mahkamasining, xoʻjalik sudining qaroriga koʻra amalga oshiriladi.